Spoštovane kolegice poslanke in kolegi poslanci, gospod minister! Začenjam 12. izredno sejo Državnega zbora, ki sem jo sklical na podlagi prvega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednje poslanke in poslanci: dr. Andreja Črnak Meglič, Romana Tomc, Iva Dimic, Saša Kos, Janja Klasinc, Jožef Kavtičnik, Roman Jakič, Roberto Battelli, Jakob Presečnik in Matevž Frangež. Na sejo sem vabil predstavnike Vlade, pozdravljam ministra za finance dr. Janeza Šušteršiča in pozdravljam tudi vse ostale prisotne. Prehajamo na določitev dnevnega reda 12. izredne seje Državnega zbora. Predlog dnevnega reda ste prejeli 24. aprila 2012 s sklicem seje. O predlogu dnevnega reda bomo odločali v skladu z drugim odstavkom 64. člena Poslovnika Državnega zbora. Predlogov za širitev dnevnega reda nisem prejel, tako da predlagam, da določimo dnevni red, kot ste ga prejeli s sklicem. Prehajamo na odločanje, prosim, če preverite delovanje glasovalnih naprav. Glasujemo o dnevnem redu. Navzočih je 74 poslank in poslancev, za je glasovalo 71, proti 2. [[Za je glasovalo 71.]] [[Proti 2.]] Ugotavljam, da je dnevni red določen. Prehajamo na 1. TOČKO DNEVNEGA REDA, TO JE NA OBRAVNAVO ZAHTEVE SKUPINE POSLANK IN POSLANCEV, DA DRŽAVNI ZBOR ODLOČI O ODLOČITVI KOLEGIJA PREDSEDNIKA DRŽAVNEGA ZBORA, DA SE PREDLOG ZAKONA O URAVNOTEŽENJU JAVNIH FINANC OBRAVNAVA PO NUJNEM POSTOPKU. Kolegij je na 14. seji dne 23. aprila 2012 sklenil, da se Predlog zakona o uravnoteženju javnih financ obravnava po nujnem postopku. Predlog zakona je Državnemu zboru predložila Vlada. V poslovniškem roku je skupina 27 poslank in poslancev vložila zahtevo, da se na podlagi desetega odstavka 21. člena Poslovnika Državnega zbora ponovno odloča o prej navedeni odločitvi Kolegija predsednika Državnega zbora. Prvopodpisani pod zahtevo je gospod Jani Möderndorfer, ki mu tudi dajem besedo za predstavitev zahteve oziroma stališča. Prosim, gospod Möderndorfer.
Dober dan, spoštovani predsednik, poslanke in poslanci! V Pozitivni Sloveniji odločno nasprotujemo naglici, s katero skuša Vlada oziroma vladajoča koalicija izsiliti čimprejšnje sprejetje zakona o uravnoteženju javnih financ. Opozarjamo, da je predlagani zakon, ki skupaj z obrazložitvami obsega skoraj 300 strani in posega v 45 drugih področnih zakonov, poln nedoslednosti, celo osebnih mnenj javnih uslužbencev, ki so zakon napisali v takšni naglici, da so jih celo pozabili za seboj izbrisati, nasprotujočih si določil, nerazumljivih določb, saj predlagatelji sami niti niso imeli časa za prevod besedil iz angleškega jezika v slovenščino, predvsem pa ni usklajen s socialnimi partnerji. Poleg tega ni znano mnenje vladne službe za zakonodajo. Prav tako se čudimo, da se do omenjenih nedoslednosti niso opredelile strokovne službe Državnega zbora. Takšen način dela, kot se nam ga vsiljuje, tudi sama Vlada in vladajoča koalicija, je po našem mnenju za Državni zbor skrajno žaljiv in nedostojen. Zmanjšanje izdatkov blagajn javnega financiranja. Seveda sama izvedba pripelje do tega, da je zelo pomembno da opozorimo na naslednje. Najprej naj omenim predvsem to, da smo nujnemu postopku, po katerem naj bi Državni zbor odločal o zakonu o uravnoteženju javnih financ, nasprotovali že na ponedeljkovem Kolegiju predsednika Državnega zbora, a žal kljub vsem omenjenim pomanjkljivostim zakona seveda tudi neuspešno. Zato smo v Pozitivni Sloveniji zahtevali ponovno odločanje glede samega postopka, po katerem naj bi se obravnaval. Ob tem vas, predsednik Državnega zbora, želim opozoriti, da je obravnava zakona kljub naši zahtevi včeraj na nekaterih delovnih telesih, ki jih vodijo predsedniki iz vrst vladajoče koalicije, potekala kar naprej. Slednje po našem mnenju pomeni kršitev Poslovnika Državnega zbora in od vas pričakujemo, da boste zoper omenjene tudi ukrepali. Vlada s predlaganim zakonom z interventnim začasnim urejanjem pravic, ki so sicer urejene v kolektivnih pogodbah, mimo volje socialnih partnerjeve posega tudi v vsebino sklenjenih in veljavnih kolektivnih pogodb. Pri vključitvi tovrstnih ukrepov v zakon bi pričakovali, da bo Vlada najprej končala pogajanja s socialnimi partnerji, še posebej po prekinjeni splošni stavki javnega sektorja, tako pa socialnim partnerjem na nenavaden način ponuja nadaljevanje socialnega dialoga skozi zakonodajni postopek. Zato v Pozitivni Sloveniji predlagamo, da se odločanje o rebalansu proračuna, Predlogu zakona za uravnoteženje javnih financ, preloži, da se v tem času nadaljuje socialni dialog, obenem pa bi pridobili tudi več časa za politično razpravo in pripravo boljših rešitev. Pri tem bi vas radi opozorili – predvsem tiste koalicijske partnerje, ki ste, kot mi vsi v Pozitivni Sloveniji, s sindikati sklenili dogovor med socialnimi partnerji in parlamentarnimi strankami glede Zakona o dodatnih interventnih ukrepih za leto 2012 –, da so včeraj sindikati na Državni zbor naslovili pobudo, da se tudi o tem zakonu organizira posvet, na katerem bi uskladili potrebne reforme in spremembe skupaj s celotnim paketom varčevalnih ukrepov. V Pozitivni Sloveniji pobudo podpiramo in se nameravamo posveta udeležiti, posvet pa bo možno organizirati in opraviti, seveda tudi sam dialog s socialnimi partnerji, le če bo zakon obravnavan po rednem postopku. Naša zahteva je torej dobronamerna in ni podana z namenom, da bi ovirali ali blokirali obravnavo zakona. Upam, da se zavedate, da bo v nasprotnem primeru najverjetneje prišlo do referendumske pobude, ki smo ji bili priča v primeru nedavno sprejete novele Zakona o interventnih ukrepih, pa je šlo zgolj za regrese in morebiti celo odločanje o zakonu na referendumu. Iz vseh omenjenih razlogov vas torej pozivamo, da glasujete proti obravnavi zakona po nujnem postopku. Na koncu naj omenim samo eno dejstvo. Vsi, tako na levi, desni strani, se prekleto dobro zavedate, da lahko v Državnem zboru, če se preštejemo, seveda vehementno, avtomatično zavrnete ta predlog. Vendar namen ni bil, da se samo še enkrat preštejemo. Namen je bil predvsem en sam – da se vsi poslanci in poslanke skupaj zavedamo, da gre za poseben zakon, ki ni bil v zgodovini Slovenije še nikoli na tak način obravnavan, v takšnem obsegu, ki bi tako reformno posegal v pravice. Zato pozivam na razum. Razum, za katerega ste se vsi zavzemali in smo se zavzemali in verjamem in upam, da se bomo tudi v nadalje. Hvala lepa.
Hvala. O tej zahtevi ni razprave in tudi ni obrazložitve glasu, tako da prehajamo na odločanje. Prosim, če preverite delovanje glasovalnih naprav. Državnemu zboru predlagam, da odloči o naslednjem sklepu: Predlog zakona o uravnoteženju javnih financ se obravnava po nujnem postopku. Če sklep ne bo sprejet, bo Državni zbor predlog zakona obravnaval po rednem postopku. Glasujemo. Navzočih je 77 poslank in poslancev, za je glasovalo 45, proti 31. [[Za je glasovalo 45.]] [[Proti 31.]] Ugotavljam, da je sklep sprejet, zato bo Državni zbor Predlog zakona o uravnoteženju javnih financ obravnaval po nujnem postopku. S tem zaključujem to točko dnevnega reda in tudi 12. izredno sejo Državnega zbora. Hvala.